KIRJALLINEN KYSYMYS E-3029/02

esittäjä(t): Concepció Ferrer (PPE-DE) komissiolle

(23. lokakuuta 2002)

Aihe: Roomalaiskatolisten vainoaminen Venäjällä

Moskovan patriarkaatin ulkomaanosasto on tehnyt päätöksen, jolla se kieltää roomalaiskatoliselta kirkolta oikeuden saarnata evankeliumia patriarkaattiin kuuluvilla alueilla. Moskovan patriarkaatti syyttää roomalaiskatolista kirkkoa proselytismistä eli toiseen kirkkokuntaan kuuluvien kristittyjen käännyttämisestä.

Onko komissiolla yksityiskohtaisempia tietoja päätöksestä, jolla rikotaan mielipiteen- ja uskonnonvapautta?

Aikooko komissio ottaa yhteyttä Venäjän hallitukseen ja tehdä jotakin, jotta hallitus takaisi, että Venäjällä kunnioitetaan mielipiteen- ja uskonnonvapautta?

Christopher Pattenin komission puolesta antama vastaus

(28. marraskuuta 2002)

Komissio viittaa vastaukseen, jonka se antoi Gil-Robles Gil-Delgadon tekemään suulliseen kysymykseen numero H-0688/02 parlamentin lokakuun 2002 istunnossa pidetyllä kyselytunnilla(1).

Komissio ei ole tietoja tällaisesta Moskovan partiarkaatin ulkomaanosaston päätöksestä. Komissio on kuitenkin hyvin tietoinen katolisten ja muiden uskonnollisten ryhmien nykyisestä vaikeasta tilanteesta Venäjän liittovaltiossa.

Tältä osin komissio yhtyy parlamentin jäsenen huoleen viimeaikaisten, katoliseen kirkkoon ja muihin kirkkokuntiin Venäjällä kohdistuvien uskonnonvapauden rajoitusten vuoksi. Huhtikuusta 2002 alkaen ainakin viisi katolista pappia (kolme puolalaista, yksi italialainen ja yksi slovakialainen) on karkotettu Venäjältä sen jälkeen, kun Vatikaani päätti muuttaa neljä Venäjällä toimivaa väliaikaista kirkkoa pysyviksi roomalaiskatolisiksi hiippakunniksi. Muut kirkot ovat myös joutuneet rajoitusten kohteeksi, näiden joukossa ruotsalainen protestanttipappi ja monia protestanttisia lähetystyöntekijöitä, jotka on karkotettu. Lisäksi Pelastusarmeijan Moskovan osasto hajotettiin vuonna 2001, Jehovan todistajien Moskovan toimisto on osallisena neljä vuotta kestäneessä oikeudenkäynnissä, jonka tuloksena toimisto saattaa joutua lopettamaan toimintansa Venäjällä, ja oikeusministeriön Moskovan osasto on hiljattain aloittanut oikeudenkäynnin helluntailaisiin kuuluvaa yhteisöä vastaan. Näitä rajoituksia ei ole helppo sovittaa yhteen Venäjän ihmisoikeusvelvoitteiden kanssa. Viimeisen Moskovassa pidetyn unionin ja Venäjän välisen huippukokouksen (29. toukokuuta 2002) yhteisessä lausumassa todetaankin erityisesti, että yhteisenä tavoitteena on vahvistaa demokraattisten periaatteiden ja ihmisoikeuksia kunnioitukselle perustuvaa yhteiskuntaa.

Unioni on Venäjän kanssa käytävän intensiivisen poliittisen vuoropuhelun puitteissa toistuvasti ilmaissut huolensa uskonnonvapauden toteutumisesta Venäjällä. Tässä yhteydessä komissio jatkaa uskonnonvapauden periaatteen aktiivista edistämistä osana ihmisoikeuskysymyksiä koskevaa vuoropuhelua Venäjän viranomaisten kanssa. Lisäksi komissio jatkaa sen painottamista, että unionin ja Venäjän pyrkimyksenä olevan tehokkaan kumppanuuden on välttämättä perustuttava tietyille perustaville ydinarvoille, joihin sisältyy ihmisoikeuksien täysipainoinen kunnioittaminen. Mielipiteen- ja uskonnonvapaus sisältyy tähän ihmisoikeuksien ja perusvapauksien kunnioittamiseen niiden merkittävimpien kansainvälisten ja eurooppalaisten ihmisoikeussopimusten mukaisesti, jotka Venäjä on ratifioinut. Samanaikaisesti ihmisoikeuksien edistäminen Venäjällä on jatkuvasti yksi painopistealueista demokratiaa ja ihmisoikeuksia koskevan eurooppalaisen aloitteen puitteissa. Venäjä on yksi aloitteen nimetyistä kohdemaista vuosina 20022004.

(1) Suullinen vastaus 22.10.2002.